KC เข่าอ่อน Q2/58 พลิกขาดทุน หลังต้นทุน-ค่าใช้จ่ายเพิ่ม
KC เข่าอ่อน Q2/58 พลิกขาดทุน หลังต้นทุน-ค่าใช้จ่ายเพิ่ม โดยงบฯ Q2/58 ขาดทุนสุทธิ 11.11 ลบ. จากปีก่อนที่มีกำไร 10.99 ลบ. ขณะที่ งวด 6 เดือนขาดทุนสุทธิ 9.36 ลบ. ขาดทุนเพิ่มขึ้น 173% จากปีก่อนที่ขาดทุนสุทธิ 3.43 ลบ.
17 ส.ค. 2558

บริษัท เค.ซี. พร็อพเพอร์ตี้ จำกัด (มหาชน) หรือ KC รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีผลขาดทุนสุทธิ 11.11 ล้านบาท หรือขาดทุนสุทธิ 0.013 บาทต่อหุ้น เทียบกับช่วงเดียวกันของปีก่อนที่มีกำไรสุทธิ 10.99 ล้านบาท หรือมีกำไรสุทธิ 0.013 บาทต่อหุ้น
ขณะที่ ผลการดำเนินงานช่วง 6 เดือนแรกขาดสุทธิ 9.36 ล้านบาท หรือ 0.011 บาทต่อหุ้น ขาดทุนเพิ่มขึ้น 173% จากช่วงเดียวกันของปีก่อนที่ขาดทุนสุทธิ 3.43 ล้านบาท หรือ 0.004 บาทต่อหุ้น
โดยผลการดำเนินการช่วง 3 เดือนที่พลิกขาดทุน หลังจากบริษัทมีต้นทุนขายในส่วนขายบ้านพร้อมที่ดินเพิ่มขึ้น เนื่องจากมีการขายบ้านโดยปรับปรุงและซ่อมแซมบ้านให้อยู่ในสภาพพร้อมขายและโอนกรรมสิทธิ์จึงทำให้โครงการมีต้นทุนสูงขึ้น อีกทั้งบริษัทยังมีค่าใช้จ่ายการขายและบริหารเพิ่มขึ้น โดยค่าใช้จ่ายที่เพิ่มขึ้นเป็นผลจากการจ่ายคืนเงินค่าสาธารณูปโภคส่วนกลางที่บริษัทฯ​ ได้เรียกเก็บลูกค้าในอดีตซึ่งต้องจ่ายคืนให้กับลูกค้า